Юрачка  
*Янка Купала*

1

Ой ты, Юрачка,

Што не вучышся?

Так да невукаў

Ты далучышся.

А як вырасцеш

Ты няўмекаю,

Усе высмеюць

Недарэкаю[[1]](#footnote-1).

А ў нашага Юрачкі

З'елі сала шчурачкі[[2]](#footnote-2),

Як пабег ён у лясок,

Каб схавацца ад кніжок.

А ў нашага Юрачкі

У капоце[[3]](#footnote-3) дзюрачкі,

Нарабіў ён іх сабе,

Як стаў лазіць па вярбе.

2

Ой ты, Юрачка,

Што лянуешся,

Хаткі нашае

Не пільнуешся?

Толькі бегаеш,

Забаўляешся,

Гэтак з кпінамі[[4]](#footnote-4)

Напаткаешся.

\* \* \*

А ў нашага Юрачкі

Пагублены гузічкі,

Ён тады іх пагубляў,

Як з садочку уцякаў.

А з нашага Юрачкі

Сталі кпіць і курачкі,

Што не мыўся цэлы дзень

I бубніць, як авадзень.

3

Ой ты, Юрачка,

Кінь ляніціся,

Ды надумайся

Ты вучыціся.

Будзем цешыцца,

Што ты вучышся

I да невукаў

Не далучышся.

1932 г.

1. *Недарэка* — размоўнае слова. Някемлівы, няўмелы чалавек; [↑](#footnote-ref-1)
2. *Шчурачкі* — *шчур* — Невялікая птушка сямейства ўюрковых. [↑](#footnote-ref-2)
3. *Капот* — устарэлае слова, устарэлы выраз. Жаночае хатняе плацце шырокага пакрою з рукавамі і разрэзам спераду. [↑](#footnote-ref-3)
4. *Кпіны* — Злыя, абразлівыя жарты, насмешкі над кім-, чым-н. [↑](#footnote-ref-4)